2018/0254 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta glede sprejetja uredbe Evropskega parlamenta in Sveta o ustanovitvi Evropskega obrambnega sklada

(Besedilo velja za EGP)

1.Ozadje

Datum predložitve predloga Evropskemu parlamentu in Svetu (dokument COM(2018) 476 final – 2018/0254 COD):

13. junij 2018 Datum delnega splošnega pristopa Sveta: 19. november 2018 Datum trialoga 1: 16. januar 2019 Datum trialoga 2: 5. februar 2019 Datum trialoga 3: 19. februar 2019 Datum poročila o napredku, v katerem je upoštevano skupno razumevanje, doseženo na tretjem trialogu Odbora stalnih predstavnikov 27. februar 2019. Datum stališča Evropskega parlamenta v prvi obravnavi: 18. april 2019. Datum dogovora Sveta o revidiranem pogajalskem mandatu: 30. september 2020 Datum trialoga 4: 30. november 2020 Datum trialoga 5 (zadnji trialog): 14. december 2020 Datum političnega dogovora v Odboru stalnih predstavnikov: 18. december 2020 Datum, ko je Odbor za industrijo, raziskave in energetiko Evropskega parlamenta (ITRE) izglasoval potrditev kompromisnega dogovora:

14. januar 2021 Datum sprejetja stališča Sveta v prvi obravnavi: 16. marec 2021

2.Cilj predloga Komisije

Geopolitični položaj Evropske unije (EU) se je v zadnjem desetletju močno spremenil. Razmere povsod po svetu in v sosednjih regijah so nestabilne, v sedanjem zapletenem in zahtevnem okolju se porajajo nove grožnje, kot so kibernetski napadi in druge hibridne grožnje, vračajo pa se tudi konvencionalni izzivi.

Evropska obramba in evropska obrambna industrija se srečujeta z veliko neučinkovitostjo na trgu zaradi neizkoriščene ekonomije obsega (drobljenje nacionalnih trgov z enim samim kupcem), viri na nacionalni ravni pa se podvajajo. Povpraševanje izvira skoraj izključno iz držav članic, toda njihovi obrambni proračuni, zlasti sredstva za raziskave in razvoj, so se v zadnjih desetih letih precej skrčili. Sektor je v veliki meri razdrobljen po nacionalnih mejah, zaradi znatnih podvajanj pa prihaja do neučinkovitosti, saj se ne izkoriščata ekonomija obsega in učenje. Kljub kombinaciji rastočih stroškov in stagnacije ali krčenja obrambnih proračunov je načrtovanje, poraba sredstev za raziskave in inovacije, naročanje in vzdrževanje opreme še vedno stvar posameznih držav članic, ki zelo malo sodelujejo med sabo. Pomanjkanje sodelovanja med državami članicami še bolj slabi sposobnost obrambne industrije EU, da bi vzdrževala industrijske in tehnološke zmogljivosti, potrebne za ohranjanje strateške neodvisnosti EU in izpolnjevanje njenih sedanjih in prihodnjih obrambnih in varnostnih potreb.

Evropski obrambni sklad je zasnovan kot instrument za spodbujanje konkurenčnosti in inovativnosti tehnološke in industrijske baze evropske obrambe, s čimer prispeva k strateški neodvisnosti EU. Njegov cilj je spodbuditi nastanek skupnih programov, ki jih brez prispevka EU ne bi bilo, in s podporo dejavnostim raziskav in razvoja dati spodbude, ki so potrebne za večje sodelovanje v vsaki fazi industrijskega cikla.

Posebnih spodbud bodo deležni predvsem skupni raziskovalni projekti z znatno čezmejno udeležbo malih in srednjih podjetij. S tem bo zagotovljena nadaljnja odprtost Sklada za udeležence iz vseh držav članic, ki bo temeljila na njihovi zmožnosti prispevati k njegovim ciljem ne glede na njihovo velikost in lokacijo v Uniji.

3.Pripombe k stališču Sveta

Stališče Sveta odraža dogovor, dosežen v trialogih. V nadaljevanju so navedene nekatere najpomembnejše spremembe v primerjavi s predlogom Komisije.

–Proračun: finančna sredstva za izvajanje programa za obdobje 2021–2027 znašajo 7 953 000 000 EUR v tekočih cenah. Razmerje porazdelitve zneska je ostalo tako, da je ena tretjina namenjena raziskovalnim in dve tretjini razvojnim ukrepom.

–Obdobje delovanja: uskladitev Evropskega obrambnega sklada s trajanjem večletnega finančnega okvira 2021–2027.

–Upravljanje: letni delovni programi Evropskega obrambnega sklada in odločitve o dodelitvi sredstev za raziskovalne in razvojne ukrepe bodo sprejeti v obliki izvedbenih aktov (dvojna komitologija) po postopku pregleda, pri čemer se osnutek izvedbenega akta ne sme sprejeti, če ni podano mnenje. Sklad se izvaja z neposrednim upravljanjem, vendar lahko z odstopanjem v utemeljenih primerih posebne ukrepe v okviru posrednega upravljanja izvajajo organi iz člena 62(1)(c) finančne uredbe; to odstopanje ne zajema postopka izbire in dodeljevanja.

–Upravičeni ukrepi: ukrepi za razvoj smrtonosnega avtonomnega orožja brez možnosti ustreznega človeškega nadzora nad odločitvami o njegovi izbiri in uporabi pri izvajanju napadov na ljudi niso upravičeni do finančne podpore Sklada, brez poseganja v možnost financiranja ukrepov za razvoj sistemov zgodnjega opozarjanja in protiukrepov za obrambne namene.

–Prelomne tehnologije: najmanj 4 % in največ 8 % finančnih sredstev se dodeli za razpise za zbiranje predlogov ali za dodeljevanje sredstev za podporo prelomnim tehnologijam za obrambo, kar pomeni povečanje glede na zgornjo mejo 5 %, ki jo je prvotno predlagala Evropska komisija.

–Lastništvo rezultatov: izključitev rezultatov, ki jih nadzira ali za katere določa omejitve nepridružena tretja država ali subjekt iz nepridružene tretje države, ter obvezno predhodno obveščanje Komisije, s čimer se omeji polje proste presoje Komisije pri uporabi teh pogojev za vsak primer posebej. Pojasnilo, da uredba o Evropskem obrambnem skladu ne vpliva na diskrecijsko pravico držav članic glede politike izvoza obrambnih proizvodov. Dodatek, da imajo države članice ali pridružene države pravice do brezplačnega dostopa do rezultatov raziskovalnih ukrepov, ki so potrebni za izvedbo skupnih nadaljevalnih ukrepov.